Az EGT-Vegyesbizottság 100/2000 határozata

(2000. november 10.)

az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 86. és 98. cikkére,

mivel:

(1) A Megállapodás 31. jegyzőkönyvét az 1997. december 12-i 98/97 EGT-vegyesbizottsági határozat [1] módosította.

(2) Az igazgatási rendszerek közötti telematikai adatcseréhez (IDA) nyújtott közösségi hozzájárulásról szóló, 1995. november 6-i 95/468/EK tanácsi határozatot [2] a 98/97 EGT-vegyesbizottsági határozat építette be e Megállapodásba.

(3) Az Európai Bíróság 1998. május 28-án megsemmisítette a 95/468/EK határozatot.

(4) Az Európai Bíróság általi megsemmisítést megelőzően a Bizottság által a 95/468/EK határozat alapján hozott intézkedések joghatása fennmarad.

(5) Helyénvaló kiterjeszteni a Megállapodásban résztvevő Szerződő Felek közötti együttműködést az igazgatási rendszerek közötti elektronikus adatcserét (IDA) lehetővé tevő transzeurópai hálózatokra vonatkozó iránymutatásokra, köztük közös érdekű projektek meghatározására (1719/1999/EK európai parlamenti és tanácsi határozat [3]), valamint az igazgatási rendszerek közötti elektronikus adatcserét (IDA) lehetővé tevő transzeurópai hálózatok együttműködtetési képességét és az e hálózatokhoz való hozzáférést biztosító cselekvés- és intézkedéssorozatra (1720/1999/EK európai parlamenti és tanácsi határozat [4]).

(6) A 31. jegyzőkönyvet ezért módosítani kell annak érdekében, hogy lehetséges legyen ez a kiterjesztett együttműködés a vonatkozó közösségi jogi aktusok hatálybalépésének időpontjától,

A KÖVETKEZŐKÉPPEN HATÁROZOTT:

1. cikk

A Megállapodás 31. jegyzőkönyve 17. cikkének (4) bekezdése a következőképpen módosul:

1. A bevezető mondat helyébe a következő szöveg lép:

"A következő közösségi jogi aktus képezi e cikk tárgyát:"

2. A következő francia bekezdéssel egészül ki:

"- 399 D 1719: Az Európai Parlament és a Tanács 1999. július 12-i 1719/1999/EK határozata az igazgatási rendszerek közötti elektronikus adatcserét (IDA) lehetővé tevő transzeurópai hálózatokra vonatkozó iránymutatásokról, köztük közös érdekű projektek meghatározásáról (HL L 203., 1999.8.3., 1. o.),

- 399 D 1720: Az Európai Parlament és a Tanács 1999. július 12-i 1720/1999/EK határozata az igazgatási rendszerek közötti elektronikus adatcserét lehetővé tevő transzeurópai hálózatok együttműködtetési képességét és az e hálózatokhoz való hozzáférést biztosító cselekvés- és intézkedéssorozatok elfogadásáról (HL L 203., 1999.8.3., 9. o.)."

2. cikk

A Megállapodás 31. jegyzőkönyve a 3. függeléket követően a következő szöveggel egészül ki:

"I. KÖZÖS ÉRDEKŰ PROJEKTEK

Az EFTA-államok részt vesznek az igazgatási rendszerek közötti elektronikus adatcserét (IDA) lehetővé tevő transzeurópai hálózatokra vonatkozó következő közös érdekű projektekben, amelyek az 1719/1999/EK európai parlamenti és tanácsi határozat 3. cikkének (1) bekezdésén alapulnak.

A. ÁLTALÁNOSSÁGBAN

- Az európai ügynökségek és testületek működéséhez szükséges és az európai ügynökségek létrehozásából eredő jogi keret támogatására szolgáló hálózatok megvalósítása.

- A személyek szabad mozgásával kapcsolatos politikák területén működő hálózatok megvalósítása, amennyiben azok szükségesek az e Megállapodásban résztvevő Szerződő Felek által a Megállapodással kapcsolatos tevékenységekhez.

- Azon hálózatok megvalósítása, amelyek e megállapodás keretein belül és előre nem látott körülmények között sürgetően szükségesek az e megállapodásban résztvevő Szerződő Feleknek a többek között az emberek, állatok és növények életének és egészségének, az európai fogyasztók jogainak, az Európai Gazdasági Térségben élő személyek életfeltételeinek védelme körében végzett tevékenysége támogatása céljából.

B. AZ EMU-T, VALAMINT A KÖZÖSSÉGI POLITIKÁKAT ÉS INTÉZKEDÉSEKET TÁMOGATÓ EGYEDI HÁLÓZATOK

- A közösségi támogatásokkal kapcsolatos telematikai hálózatok, nevezetesen az európai szervezetek, különösen a KKV-k közösségi támogatási forrásokhoz való hozzájutásának megkönnyítése céljából a létező közösségi adatbázisokhoz interfészek létrehozával.

- Statisztikai telematikai hálózatok, nevezetesen a statisztikai információk összegyűjtése és terjesztése tekintetében.

- Hivatalos dokumentumok közzétételével kapcsolatos telematikai hálózatok.

- Telematikai hálózatok az ipar területén, nevezetesen az ipari ügyekben illetékes közigazgatások közötti, valamint a közigazgatások és ipari szövetségek közötti információcserével kapcsolatosan, a személygépkocsi típus-jóváhagyási eljárás keretében meghatározott adatok közigazgatások közötti cseréje céljából, valamint az adminisztratív nyomtatványok kitöltésének egyszerűsítését és javítását célzó szolgáltatások céljából.

- Versenypolitikával kapcsolatos telematikai hálózatok, nevezetesen a nemzeti közigazgatások közötti fejlesztett elektronikus adatcsere megvalósításán keresztül a tájékoztatási és konzultációs eljárások egyszerűsítése céljából.

- Telematikai hálózatok a kultúra, az információ, a kommunikáció és az audiovizuális ágazat területén, nevezetesen a nyílt hálózatokon található tartalmi kérdésekkel kapcsolatos információk cseréje és az új audiovizuális és információs szolgáltatások fejlesztésének és szabad forgalmának ösztönzése céljából.

- Telematikai hálózatok a közlekedési ágazatban, nevezetesen a vezetőkkel, a járművekkel és a fuvarozókkal kapcsolatos adatok cseréjének támogatása céljából.

- Telematikai hálózatok a túrizmus, a környezet, a fogyasztóvédelem és a fogyasztói egészségvédelem területén a jelen megállapodásban részt vevő Szerződő Felek közötti információcsere támogatása céljából.

C. INTÉZMÉNYKÖZI HÁLÓZATOK

- Intézményközi információcserét támogató telematikai hálózatok, nevezetesen

- a többnyelvűség egyszerűsítése az intézményközi információcsere során, a fordítási munkafolyamat szervezésének eszközei és fordítástámogató eszközök, a többnyelvű források megosztása/cseréje, és a terminológiai adatbázisokhoz való közös hozzáférés útján.

- az európai ügynökségek és testületek és az európai intézmények között a dokumentumok megosztása céljából.

D. AZ IDA HÁLÓZATOK GLOBALIZÁCIÓJA

- Az IDA hálózatok kiterjesztése az EGT-, az EFTA-, a KKE- és egyéb társult országokra, valamint a G7 országokra és nemzetközi szervezetekre, különösen a szociális biztonsági, az egészségügyi, a gyógyszerészeti és a környezeti hálózatok tekintetében.

II. HORIZONTÁLIS FELLÉPÉSEK ÉS INTÉZKEDÉSEK

Az EFTA-államok részt vesznek az igazgatási rendszerek közötti elektronikus adatcserét (IDA) lehetővé tevő transzeurópai hálózatokra vonatkozó következő horizontális fellépésekben és intézkedésekben, amelyek az 1720/1999/EK európai parlamenti és tanácsi határozat 3. cikkének (1) bekezdésén alapulnak.

- általános szolgáltatások,

- egységes eszközök és technikák,

- információ tartalom együttműködtethetősége,

- jogi és biztonsági referencia gyakorlat,

- minőségbiztosítás és -ellenőrzés,

- együttműködtethetőség nemzeti és regionális kezdeményezésekkel,

- legjobb gyakorlat terjesztése."

3. cikk

Ez a határozat 2000. december 15-én lép hatályba, amennyiben a Megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz [5].

A határozat 1999. augusztus 3-ától alkalmazandó.

4. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 2000. november 10-én.

az EGT-Vegyesbizottság részéről

az elnök

G. S. Gunnarsson

[1] HL L 193., 1998.7.9., 55. o.

[2] HL L 269., 1995.11.11., 23. o.

[3] HL L 203., 1999.8.3., 1. o.

[4] HL L 203., 1999.8.3., 9. o.

[5] Alkotmányos követelmények felmerülését jelezték.

--------------------------------------------------